མས་ཅད་ལ་མཉེས་པའི་མཆོད་པ་ཕུལ་བས་དེ་རྣམས་ཀྱི་སྐུ་གསུང་ཐུགས་ཀྱི་བྱིན་རླབས་ཐམས་ཅད་ཨོཾ་ཨཱཿཧཱུྃ་དཀར་དམར་མཐིང་གསུམ་འོད་ཟེར་དང་བཅས་པ་བདག་གི་གནས་གསུམ་དུ་ཐིམ་པས་ལུས་ངག་ཡིད་གསུམ་གྱི་སྡིག་སྒྲིབ་སྦྱངས༔ཡང་འོད་འཕྲོས་པས་འགྲོ་དྲུག་སེམས་ཅན་ཐམས་ཅད་ཀྱི་ལུས་ངག་ཡིད་གསུམ་གྱི་སྡིག་སྒྲིབ་སྦྱངས་ནས་ཐུགས་རྗེ་ཆེན་པོའི་སྐུར་གྱུར༔སྣོད་ཐམས་ཅད་གཞལ་ཡས་ཁང་དང་༔བཅུད་ཐམས་ཅད་ཐུགས་རྗེ་ཆེན་པོར་སྣང་ལ་རང་བཞིན་མེད་པ་འོད་ཀྱི་རང་བཞིན་ཅན་ཡི་གེ་དྲུག་པའི་སྒྲ་དི་རི་རི་སྒྲོགས་པར་གྱུར༔ངག་སྔགས་ཀྱི་འཁོར་ལོའོ༔བཟླས་པ་མང་དུ་བྱའོ། ། དེ་ནས་ཕྱི་ནང་གི་མཆོད་པས་མཆོད༔རྩ་བ་དོན་རྟགས་ཀྱི་སྒོ་ནས་བསྟོད་དོ༔དེ་ནས་རང་གི་ཐུགས་ཀའི་ཡི་གེ་བདུན་ལས་འོད་ཟེར་འཕྲོས༔སྣོད་བཅུད་ཐམས་ཅད་འོད་དུ་ཞུ༔རང་གི་བ་སྤུའི་བུ་ག་ནས་ཚུར་འདུས་བདག་ལ་ཐིམ༔བདག་ཀྱང་ཐུགས་ཀའི་ཡི་གེ་དྲུག་ལ་ཐིམ༔དེའང་དབུས་ཀྱི་ཧྲཱིཿལ་ཐིམ༔ཧྲཱིཿཡང་རིམ་པ་བཞིན་གི་གུ་ལ་ཐིམ༔གི་གུའང་མི་དམིགས་པར་གྱུར༔དེ་དྲན་རྟོག་ཐུགས་ཀྱི་འཁོར་ལོའོ༔དེའི་ངང་ལས་རང་ཉིད་སྐད་ཅིག་གིས་ཐུགས་རྗེ་ཆེན་པོར་གྱུར༔གཏོར་མ་འབུལ་བ་ནི༔རིན་པོ་ཆེའི་སྣོད་དུ་ཟས་ཕུད་ཞིམ་དགུ་མངར་བཅུའི་གཏོར་ཆེན་བཤམས་ལ༔། ཨོཾ་མ་ཎི་པདྨེ་ཧཱུྃ་ཧྲཱིཿལན་གསུམ་གྱིས་གཏོར་མའི་དངོས་འཛིན་ཐམས་ཅད་སྦྱངས༔ཡང་ཡིག་བདུན་ལན་གསུམ་གྱིས་སྣོད་བཅུད་འཇིག་རྟེན་དང་མཉམ་པར་སྤེལ༔ཡང་ལན་བདུན་གྱིས་ཁམས་གསུམ་འགྲོ་དྲུག་གི་སེམས་ཅན་ཐམས་ཅད་མདུན་དུ་བཀུག༔ཧྲཱིཿསྒོ་གསུམ་གྱི་སྒྲིབ་པ་སྦྱངས་ནས་ཐམས་ཅད་ཐུགས་རྗེ་ཆེན་པོར་གྱུར༔ཧྲཱིཿབླ་མ་ཡི་དམ་མཁའ་འགྲོ་ཐམས་ཅད་མདུན་གྱི་ནམ་མཁར་སྤྱན་དྲངས༔ཀུན་གྱིས་གཏོར་མ་གསོལ་བར་གྱུར༔གུ་རུ་དེ་ཝ་ཌཱ་ཀི་ནཱི་མ་ཧཱ་བ་ལིཾཏ་ཁ་ཁ་ཁཱ་ཧི་ཁཱ་ཧི༔བླ་མ་ཡི་དམ་མཁའ་འགྲོའི་ཐུགས་དམ་བསྐངས༔ཨོཾ་མ་ཎི་པདྨེ་ཧཱུྃ་ཧྲཱིཿབ་ལིཾ་ཏ་ཁཱ་ཧི་ཁཱ་ཧི༔འགྲོ་བ་རྣམས་ཀྱི་དབང་པོ་ལྔའི་སྒོ་རུ་འདོད་ཡོན་ལྔའི་མཆོད་པས་ཚིམ་པར་གྱུར༔སྐུ་གསུང་ཐུགས་ཀྱི་དངོས་གྲུབ་ཐོབ༔ཨོཾ་ཨཱཿཧཱུྃ༔བདག་མཆོད་ཀུན་མཉེས་དངོས་གྲུབ་ཡ་མཚན་ཆེན་པོར་གྱུར༔བླ་མ་ཡི་དམ་མཁའ་འགྲོ་ཆོས་སྐྱོང་ཁམས་གསུམ་འགྲོ་དྲུག་སེམས་ཅན་ཐམས་ཅད་ཁྱབ་པར་གཏོར་མས་ཚིམས་ཏེ༔བདག་མེད་སྤྲོས་བྲལ་ཀུན་ཁྱབ་མ་བཅོས་རང་མདངས་སུ་སལ་ལེ་བཞག་པས༔སྒོ་གསུམ་གཏོར་མ་ཆོས་ཀྱི་དབྱིངས་སུ་ཐོངས་པར་གྱུར་ཅིག༔ཅི་བྱས་དགེ་བའི་རྩ་བ་འདིས༔འགྲོ་དྲུག་བདེ་བ་ཐོབ་པར་ཤོག༔འགྲོ་རྣམས་བདེ་ཆེན་སར་གནས་ཤོག༔འཁོར་བ་དོང་ནས་སྤྲུགས་པར་ཤོག༔འཁོར་བ་དོང་སྤྲུགས་ཀྱི་སྒྲུབ་ཐབས་རྫོགས་སོ༔ཨི་ཐི༔༈ཐུགས་རྗེ་ཆེན་པོ་འཁོར་བ་དོང་སྦྲུགས་ཀྱི་དབང་ཆོག་བཞུགས་སོ༔ Q ཐུགས་རྗེ་ཆེན་པོ་འཁོར་བ་དོང་སྤྲུགས་ལ་ཕྱག་འཚལ་ལོ༔ཐུགས་རྗེ་ཆེན་པོའི་གསང་སྒྲུབ་ཡི་གེ་བདུན་པ་ཟབ་མོ་ཐུགས་ཀྱི་དབང་འདི་ལ་གསུམ་སྟེ༔སྦྱོར་བ༔དངོས་གཞི༔རྗེས་སོ༔དང་པོ་ལ་གསུམ་སྟེ༔དཀྱིལ་འཁོར་བཤམ་པ་དང་༔སྐྱབས་འགྲོ་སེམས་བསྐྱེད༔ཡེ་ཤེས་དབབ་པའོ༔དང་པོ་ནི་ས་གཙང་མ་ལ་མཎྜལ་དཔེའུ་ཆུང་ལྟར་བྲིས་པའི་དབུས་སུ༔མཉྫིའམ་འབྲུའི་སྟེང་དུ་བུམ་པ་རྒྱན་ལྡན་བཅུད་དང་བཅས་པ་བཤམས་པའི་སྟེང་དུ་སྨན་ཕུད་བྷནྡྷའི་སྟེང་དུ་མེ་ལོང་ལ་ཡི་གེ་བདུན་པ་བྲིས་ལ་བཤམ༔པདྨ་བརྩེགས་པའི་གཏོར་མ་དང་མཆོད་པ་ལྔ་བཤམ༔ཆོས་སྐྱོང་གཏོར་མ་དང་འབྱུང་པོའི་གཏོར་མ་བཤམ༔ཚོགས་ཀྱི་འཁོར་ལོ་རྒྱ་ཆེན་པོ་བཤམ༔དེ་ནས་སྐྱབས་འགྲོ་སེམས་བསྐྱེད་སྒྲུབ་ཐབས་ལྟར་བྱའོ༔དེ་ནས་ཡེ་ཤེས་དབབ་པ་ནི༔དར་གྱི་ཅོད་པན་མེ་ཏོག་དང་བཅས་པ་སློབ་མས་ཐལ་མོ་སྦྱར་བའི་བར་དུ་བཟུང་སྟེ་འདི་སྐད་ཞུའོ༔ཨེ་མ་ཧོ༔བདག་གི་རིག་པའི་མེ་ཏོག་འདི༔བླ་མ་དཀྱིལ་འཁོར་ལྷ་ལ་འབུལ༔དབང་དངོས་གྲུབ་ཐོབ་བྱའི་ཕྱིར༔ཐུགས་རྗེས་དགོངས་ནས་བཞེས་སུ་གསོལ༔པྲ་ཏི་པཱུ་ཛ་ཧོ༔ཕོ་བྲང་དུ་དོར་རོ༔དེ་ནས་སློབ་མ་རྣམས་ལ༔འེ་མ་ཡེངས་པར་འདི་ལྟར་སྒོམས་ཤིག༔སྣང་བ་ཐམས་ཅད་འོད་དམར་པོའི་རང་བཞིན་ཞིང་ཁམས་ཡལ་ཡལ་སྒོམས་ཤིག༔རང་གི་སྤྱི་གཙུག་ན་བླ་མ་སྣང་བ་མཐའ་ཡས་དང་ཐ་མི་དད་པ་གཟི་བརྗིད་དང་ལྡན་པ་བཞུགས་ནས༔རིགས་ཀྱི་བུ་བདེ་བ་ཅན་གྱི་གནས་སུ་ཡར་ཤོག་ཡར་ཤོག་གསུངས་པར་སྒོམས་ཤིག༔རང་ཉིད་ཐུགས་རྗེ་ཆེན་པོ་བཞེངས་སྐུར་བསྒོམ༔སྣང་སྲིད་ཐམས་ཅད་ཡི་དམ་ལྷ་དང་མཁའ་འགྲོ་དཔའ་བོ་དང་དཔའ་མོ་གར་བྱེད་རོལ་མོ་མང་པོ་སྒྲོགས་ཤིང་བྱིན་གྱིས་བརླབས་པར་བསམས་ལ༔རིག་པ་འཕང་བསྟོད་ཅིང་གསོལ་འདེབས་དང་ཡི་གེ་བདུན་པ་དི་རི་རི་སྒྲོགས་པར་བསྒོམ༔རོལ་མོ་དང་བཅས་པས་སྤོས་བསྲེག་གོ། རྗེས་ཀྱི་ཤེས་པ་གསལ་སྟོང་འཛིན་མེད་དེ་རང་ཐུགས་རྗེ་ཆེན་པོར་ངོ་སྤྲད་དོ༔དངོས་གཞི་ལ་གསུམ་སྟེ༔ལྷ་བསྙེན་ཅིང་སྒྲུབ་པ་དང་༔དབང་རྫས་བྱིན་གྱིས་བརླབ་པ་དང་༔དབང་བསྐུར་བའོ༔དང་པོ་ནི་སྒྲུབ་ཐབས་ལྟར་རོ༔གཉིས་པ་ནི་བུམ་པ་ལ་གཟུངས་ཐག་བཏགས་ཏེ༔མེ་ལོང་ལ་སོགས་ལྷ་གསུམ་དུ་གསལ་ཏེ་ཡི་གེ་བདུན་པ་བཟླས་པས༔དེའི་སྐུ་གསུང་ཐུགས་ལས་འོད་ཟེར་ཁ་དོག་གསུམ་བྱུང་སྟེ་སློབ་མའི་སྒོ་གསུམ་གྱི་དྲི་མ་དག་ནས་སྐུ་གསུང་ཐུགས་སུ་དབང་བསྐུར་བར་བསམ་མོ༔གསུམ་པ་དབང་བསྐུར་བ་ནི༔སློབ་མའི་སྤྱི་གཙུག་ཏུ་བུམ་པ་བཞག་སྟེ༔ཨོཾ་མཎི་པདྨེ་ཧཱུྃ་ཧྲཱི༔ཀཱ་ཡ་ཨ་བྷི་ཥིཉྩ་ཨོཾ༔ཞེས་ཁྲུས་བྱའོ༔དེ་ནི་བུམ་པའི་དབང་ངོ་༔དེ་ནས་བདུད་རྩི་ངག་ཏུ་བླུད་ཅིང་༔ཨོཾ་མ་ཎི་པདྨེ་ཧཱུྃ་ཧྲཱིཿཝཱཀ་ཨ་བྷི་ཥིཉྩ་ཨཱཿཞེས་ལྕེ་ལ་མྱང་བ་ནི་གསང་དབང་ངོ་༔དེ་ནས་མེ་ལོང་ཐུགས་ཀར་གཏད་ལ༔ཨོཾ་མ་ཎི་པདྨེ་ཧཱུྃ་ཧྲཱིཿཙིཏྟ་ཨ་བྷི་ཥིཉྩ་ཧཱུྃ༔ཞེས་མེ་ལོང་བསྟན་ལ་རིག་པ་མེ་ལོང་ལྟར་གསལ་ལ་འཛིན་མེད་དུ་བདེ་ལྷན་བཞག་གོ༔དེ་ཤེས་རབ་ཡེ་ཤེས་ཀྱི་དབང་ངོ་༔དེ་ནས་ཚིག་དབང་བསྐུར་ཏེ༔སྙིང་གར་མཛུབ་མོ་བཙུགས་ནས༔སེམས་ཉིད་མ་བཅོས་ཀློང་ཡངས་ན༔རང་བྱུང་ཐུགས་རྗེ་ཆེན་པོ་བཞུགས༔གསལ་ལ་མི་རྟོག་བདེ་བར་བཞུགས༔ཐུགས་རྗེ་ཆེན་པོར་དབང་བསྐུར་རོ༔ཞེས་ངོ་སྤྲད་པ་ཚིག་དབང་ངོ་༔རྗེས་ལ་གསུམ་སྟེ༔གཏོར་མ་གཏོང་བ་དང་༔དམ་ཚིག་དབོག་པ་དང་༔ཡོན་འབུལ་བའོ༔དང་པོ་ནི་བླ་མ་ཡི་དམ་ཐུགས་རྗེ་ཆེན་པོའི་ཚོགས་ལ་འབུལ༔གཉིས་པ་ཆོས་སྐྱོང་ལ་རང་གཞུང་གིས་འབུལ༔འབྱུང་པོ་ལ་ཁ་འབར་མས་བཏང་ངོ་༔གཉིས་པ་དམ་ཚིག་ཏུ་ཐུགས་རྗེ་ཆེན་པོའི་བསྙེན་སྒྲུབ་རྒྱུན་དུ་བྱའོ༔གཞན་དོན་མ་ཡིན་པའི་ལས་ལ་མི་འཇུག་གོ༔གསུམ་པ་གསེར་གྱི་མཎྜལ་ལ་སོགས་པ་འབུལ༔སྒྲུབ་པའི་དམ་བཅའ་འབུལ་ལོ༔བླ་མས་བསྔོ་བ་སྨོན་ལམ་བྱའོ༔ས་མ་ཡ༔རྒྱ་རྒྱ་རྒྱ༔ཧྲཱིཿཐུགས་རྗེ་ཆེན་པོའི་ལྷ་ཚོགས་ཀྱི༔རྣམ་རྒྱལ་བུམ་པའི་དབང་མཆོག་འདི༔སྐལ་ལྡན་ཁྱོད་ལ་བསྐུར་བ་ཡིས༔ལྷ་དབང་ལུས་ཀྱིས་ཐོབ་པར་ཤོག༔ཧྲཱིཿཐུགས་རྗེ་ཆེན་པོའི་ལྷ་ཚོགས་ཀྱི༔གསང་དབང་བདུད་རྩིའི་དབང་མཆོག་འདི༔སྐལ་ལྡན་ཁྱོད་ལ་བསྐུར་བ་ཡིས༔གསང་དབང་ངག་གིས་ཐོབ་པར་ཤོག༔ཧྲཱིཿཐུགས་རྗེ་ཆེན་པོའི་ལྷ་ཚོགས་ཀྱི༔ཤེས་རབ་ཡེ་ཤེས་དབང་མཆོག་འདི༔སྐལ་ལྡན་ཁྱོད་ལ་བསྐུར་བ་ཡིས༔ཆོས་དབང་སེམས་ཀྱིས་ཐོབ་པར་ཤོག༔ཧྲཱི༔ཐུགས་རྗེ་ཆེན་པོའི་ལྷ་ཚོགས་ཀྱི༔ཚིག་དབང་རིན་ཆེན་དབང་མཆོག་འདི༔སྐལ་ལྡན་ཁྱོད་ལ་བསྐུར་བ་ཡིས༔དབང་བཞི་ཡོངས་སུ་རྫོགས་པར་ཤོག༔༈༔ཐུགས་རྗེ་ཆེན་པོ་འཁོར་བ་དོང་སྤྲུགས་ཀྱི་དབང་གི་བཀོལ་བྱང་བཞུགས་སོ༔ཐུགས་རྗེ་ཆེན་པོ་འཁོར་བ་དོང་སྤྲུགས་ཀྱི་དབང་བསྐུར་བ་ལ་གསུམ་སྟེ༔ལྷ་དབང་ལུས་ལ་བསྐུར་བ་དང་༔གསང་དབང་ངག་ལ་བསྐུར་བ་དང་༔ཆོས་དབང་སེམས་ལ་བསྐུར་བའོ༔དང་པོ་སློབ་མའི་སྤྱི་བོར་ཐུགས་རྗེ་ཆེན་པོ་འཁོར་བ་དོང་སྤྲུགས་ཀྱི་སྐུ་ཡོངས་རྫོགས་དབང་བསྐུར་ཏེ༔རྣམ་པར་མི་རྟོག་ནམ་མཁའ་ལ༔རང་བྱུང་ཐུགས་རྗེ་ཆེན་པོ་ཤར༔རྩོལ་བྲལ་འགྲོ་བ་འདྲེན་པའི་གཙོ༔ཞལ་གཅིག་ཕྱག་གཉིས་སྐུ་མདོག་དམར༔སངས་རྒྱས་མཐའ་ཡས་དབུ་གཙུག་བརྒྱན༔ཐུགས་ཀར་ཡིག་བདུན་གསལ་བར་བལྟ༔ཕྱག་གཡས་པད་འབྲུའི་ཕྲེང་བ་འཛིན༔ཕྱག་གཡོན་བདུད་རྩིའི་བུམ་པ་བསྣམས༔རྒྱན་མེད་གཅེར་བུ་འཛུམ་མདངས་ལྡན༔སྐལ་ལྡན་ཁྱེད་ལ་དབང་བསྐུར་བས༔ལྷ་དབང་ལུས་ལ་རྫོགས་གྱུར་ཅིག༔ལས་དང་སྐལ་བར་ལྡན་པའི་སློབ་མ་ཁྱོད་ལ་རྡོ་རྗེ་སློབ་དཔོན་བདག་གིས་ཐུགས་རྗེ་ཆེན་པོ་ཡོངས་རྫོགས་ཀྱི་དབང་བསྐུར་བས་ཐུགས་རྗེ་ཆེན་པོ་སྐུ་ལྔ་ཡེ་ཤེས་ལྔའི་བདག་ཉིད་ཅན་དུ་སངས་རྒྱས་ནས༔འཁོར་བ་དོང་ནས་སྤྲུགས་པར་གྱུར་ཅིག༔ཨོཾ་མ་ཎི་པདྨེ་ཧཱུྃ་ཧྲཱིཿཀཱ་ཡ་ཨ་བྷི་ཥིཉྩ་ཨོཾ༔བསྐྱེད་རིམ་དབོག༔གཉིས་པ་གསང་དབང་ངག་ལ་བསྐུར་བ་ནི༔ཡིག་བདུན་སློབ་མའི་སྤྱི་བོར་བཞག་ཅིང་༔སྤྱན་རས་གཟིགས་དབང་ཐུགས་ཀ་ནས༔སྔགས་ཕྲེང་འོད་ཟེར་དམར་པོ་འཕྲོས༔རང་བྱུང་ཡི་གེ་བདུན་དུ་ཤར༔ཡིག་དྲུག་རིགས་དྲུག་སྒྲིབ་པ་སྦྱངས༔ཧྲཱིཿནི་ངན་སོང་སྐྱེ་སྒོ་གཅོད༔དུས་གསུམ་སངས་རྒྱས་ཡང་སྙིང་འདིས༔སྐལ་ལྡན་ཁྱོད་ལ་དབང་བསྐུར་བས༔དུས་གསུམ་སངས་རྒྱས་གསུང་འགྲུབ་ནས༔འཁོར་བ་དོང་ནས་སྤྲུགས་པའི་དབང་ཐོབ་ཤོག༔ལས་དང་སྐལ་བར་ལྡན་པའི་སློབ་མ་ཁྱོད་ལ་གསུང་ཡི་གེ་བདུན་པའི་དབང་བསྐུར་བས༔བདེ་བར་གཤེགས་པ་ཐམས་ཅད་ཀྱི་གསུང་དུ་འགྲུབ་ནས་གྲགས་སྟོང་དབྱེར་མེད་ཀྱི་ངང་ལ་མངོན་པར་རྫོགས་པར་སངས་རྒྱས་པར་གྱུར་ཅིག༔ཨོཾ་མ་ཎི་པདྨེ་ཧཱུྃ་ཧྲཱིཿཝཱ་ཀ་ཨ་བྷི་ཥིཉྩ་ཨཱཿསྐབས་འདིར་བསྙེན་ལུང་དཔོག༔གསུམ་པ་ཆོས་དབང་སེམས་ལ་བསྐུར་བ་ནི༔མེ་ལོང་གི་ཁར་ཤེལ་བཞག་པ་སློབ་མའི་སྤྱི་བོར་བཞག་ལ་འདི་སྐད་དོཿཐུགས་རྗེ་ཆེན་པོ་རང་དང་གཉིས་སུ་མེད༔གཞན་ནས་བཙལ་མེད་ཆོས་སྐུ་སྐྱེ་བ་མེད༔སྐལ་ལྡན་རིགས་ཀྱི་བུ་ལ་དབང་བསྐུར་བས༔རང་བྱུང་རིག་པ་རང་གསལ་ཆོས་ཀྱི་སྐུ༔འཁོར་བ་དོང་ནས་སྤྲུགས་པའི་དབང་ཐོབ་ཤོག༔ཨོཾ་མ་ཎི་པདྨེ་ཧཱུྃ་ཧྲཱིཿཙིཏྟ་ཨ་བྷི་ཥིཉྩ་ཧཱུྃ༔ཞེས་སློབ་མ་རྣམས་ལ་ཤེལ་དང་མེ་ལོང་བསྟན་ལ༔ལས་དང་སྐལ་བར་ལྡན་པའི་སློབ་མ་རྣམས་ལྟོས་ཤིག༔རིག་པ་དྲི་མ་མེད་པ་ཤེལ་ལྟ་བུ༔གསལ་ལ་སྒྲིབ་པ་མེད་པ་ཤེལ་ལྟ་བུ༔སྣ་ཚོགས་སུ་ཤར་ཀྱང་ཤེལ་གྱི་གདན་དང་གཞན་གྱིས་ཁ་དོག་བསྒྱུར་བ་ཡིན་གྱི༔ངོ་བོ་ཤེལ་ལས་གཡོས་པ་མེད་པ་བཞིན་དུ་རང་གི་རིག་པ་བྱང་ཆུབ་ཀྱི་སེམས་འདི་ཐུགས་རྗེ་ཆེན་པོ་ལས་གཡོས་པ་མེད་དོ༔ཞེས་བརྗོད་ཅིང་སྐབས་འདིར་སྐུ་སྣང་སྟོང་དབྱེར་མེད༔གསུང་གྲགས་སྟོང་དབྱེར་མེད༔ཐུགས་རིག་སྟོང་དབྱེར་མེད་དུ་ངོ་སྤྲད་དོ༔གསུམ་པ་ཐུན་མོང་གི་དབང་ནི༔གཏོར་མའི་དབང་དང་བཀའ་ལུང་གི་དབང་ལས༔དང་པོ་གཏོར་མའི་དབང་ནི་སློབ་མའི་སྤྱི་བོར་བཞག་ལ༔གཏོར་སྣོད་རིན་ཆེན་གཞལ་ཡས་ཁང་༔གཏོར་མ་འདོད་ཡོན་རྣམ་པ་ལྔ༔ཡི་དམ་ལྷ་རུ་མངའ་གསོལ་བས༔སྐལ་ལྡན་ཁྱོད་ལ་དབང་བསྐུར་བས༔ཡི་དམ་འཁོར་བ་དོང་སྤྲུགས་ཀྱི༔སྐུ་གསུང་ཐུགས་དང་ཡོན་ཏན་གྱི༔ཕྲིན་ལས་ཡོངས་རྫོགས་དབང་ཐོབ་ཤོག༔ཨོཾ་མ་ཎི་པདྨེ་ཧཱུྃ་ཧྲཱིཿསརྦ་ཏ་ཐཱ་ག་ཏ་ཨ་བྷི་ཥིཉྩ་ཨོཾ་ཨཱཿཧཱུྃ་ཧྲཱིཿཧཱུྃ༔ཞེས་གནས་ལྔར་གཏུགས༔ལས་དང་སྐལ་བར་ལྡན་པའི་སློབ་མ་ཁྱོད་ལ་གཏོར་མའི་དབང་བསྐུར་བས༔ཐུགས་རྗེ་ཆེན་པོའི་སྐུ་གསུང་ཐུགས་ཡོན་ཏན་ཕྲིན་ལས་རྣམ་པ་ལྔའི་དབང་ཐོབ་ནས་འཁོར་བ་དོང་ནས་སྤྲུགས་པར་གྱུར་ཅིག༔གཉིས་པ་བཀའ་ལུང་གི་དབང་ནི་པོ་ཏི་སློབ་མའི་སྤྱི་བོར་བཞག་ལ༔ལས་དང་སྐལ་བར་ལྡན་པའི་སློབ་མ་ཁྱོད་ལ་འཁོར་བ་དོང་སྤྲུགས་ཀྱི་ཆོས་ཉན་དུ་རུང་བའི་དབང་དང་༔སྒོམ་པར་བྱེད་པའི་ཏིང་ངེ་འཛིན་གྱི་དབང་དང་༔འགྲོ་དོན་བྱེད་པ་བྱིན་རླབས་ཀྱི་དབང་རྣམས་ཐོབ་ནས་ཁྱེད་རྣམས་སྙིང་རྗེ་ཆེན་པོ་བྱང་ཆུབ་ཀྱི་སེམས་དང་ལྡན་པའི་སྒོ་ནས་ནམ་མཁའ་དང་མཉམ་པའི་སེམས་ཅན་ཐམས་ཅད་ཀྱི་དོན་རྒྱ་ཆེན་པོ་འགྲུབ་པར་གྱུར་ཅིག༔རང་རང་གི་མིང་འཇུག་ཏུ་བཅུག་ལ༔སེམས་ཅན་གཅིག་གི་དོན་བྱེད་པར་གྱུར་ཅིག༔གཉིས་ཀྱི་དོན་བྱེད་པར་གྱུར་ཅིག༔དེ་བཞིན་དུ་བཅུའི་བར་དུ་བཅུག་སྟེ་འགྲོ་དོན་བྱེད་པར་གྱུར་ཅིག༔ཉི་ཤུ་ནས་བརྒྱའི་བར་འགྲོ་དོན་བྱེད་པར་གྱུར་ཅིག༔སྟོང་གི་ཁྲིའི་འབུམ་གྱི་ས་ཡའི་བྱེ་བའི་དུང་ཕྱུར་གྱི་ཐེར་འབུམ་གྱི་ཁྲག་ཁྲིག་གིསྟོང་དང་པོའི་སེམས་ཅན། སྟོང་གཉིས་པའི་སྟོང་གསུམ་གྱི་སྟོང་ཆེན་པོའི་སེམས་ཅན་གྱི་དོན་བྱེད་པར་གྱུར་ཅིག༔སྤྲུལ་སྐུའི་ཞིང་ཁམས་ཀྱི་ལོངས་སྐུའི་ཞིང་ཁམས་ཀྱི་ཆོས་སྐུའི་ཞིང་ཁམས་ཀྱི་དོན་བྱེད་པར་གྱུར་ཅིག༔ཨོཾ་མ་ཎི་པདྨེ་ཧཱུྃ་ཧྲཱིཿདྷརྨ་ཨ་བྷི་ཥིཉྩ་ཧྲཱིཿཁྱེད་རྣམས་ཐུགས་རྗེ་ཆེན་པོའི་བཀའ་ལུང་ཐོབ་པ་ཡིན་པས་བྱང་ཆུབ་སེམས་དཔའ་སྤྱན་རས་གཟིགས་ལྟ་བུའི་འགྲོ་དོན་རྒྱ་ཆེན་པོ་འགྲུབ་པ་ཡིན་ནོ༔ཞེས་བརྗོད་དོ༔ཨི་ཐི༔ས་མ་ཡ༔རྒྱ་རྒྱ་རྒྱ༔རྫ་བར་ཡང་བན་ཆོས་དབང་གི་སྙིང་ཐིག་གོ༔འདིའི་བརྒྱུད་པ་ནི། ཆོས་སྐུ་སྣང་བ་མཐའ་ཡས། ཌཱ་ཀི་གར་གྱི་དབང་མོ། སློབ་དཔོན་པདྨ་འབྱུང་གནས། ། མཚོ་རྒྱལ། ཆོས་དབང་། སྲས་མོ་དྲིན་ཅན་མ། ཆོས་ཉིད་རང་གྲོལ། སངས་རྒྱས་ལྷུན་དབང་། སྦ་སྟོན་རྡོ་རྗེ་གཞོན་ནུ། སྦ་སྟོན་དཀོན་མཆོག་དཔལ་བཟང་། གནུབས་སྟོན་རིན་ཆེན་དཔལ་བཟང་། རྒྱལ་སྲས་པདྨ་འབྱུང་གནས། དགེ་སློང་དམ་པ་བཀྲ་ཤིས་དཔལ། རྗེ་སྨོན་ལམ་རྒྱལ་མཚན། ཡང་ན། ཆོས་དབང་རིན་པོ་ཆེ་ནས། སྨན་ལུང་མི་བསྐྱོད་རྡོ་རྗེ། དྭགས་སྟོན་ཐམས་ཅད་མཁྱེན་པ། གཉན་སྟོན་ཡེ་ཤེས་རྡོ་རྗེ། སེ་སྡིངས་པ་གུ་རུ་ཆེན་པོ། ཀརྨ་དཔལ་འབྱོར། ཆོས་ཀྱི་དབང་པོ། ཀརྨ་གུ་རུ་ཡབ་སྲས། བློ་མཆོག་རིག་པའི་རྡོ་རྗེ། དེས་བདག་ལའོ། ། ཡང་། བློ་གྲོས་མཆོག་གི་རྡོ་རྗེས་བླ་མ་ཆུ་མིག་པ་ངག་དབང་ཕུན་ཚོགས་ལ་ཕོ་བྲང་པོ་ཏ་ལར་གསན་པའོ། ༈།